|  |
| --- |
| **PRAVILNIK****O NAČINU PRUŽANJA UGOSTITELJSKIH USLUGA U POKRETNOM OBJEKTU I O MINIMALNIM TEHNIČKIM, SANITARNO-HIGIJENSKIM I ZDRAVSTVENIM USLOVIMA KOJE MORA DA ISPUNJAVA POKRETNI OBJEKAT U KOJEM SE PRUŽAJU UGOSTITELJSKE USLUGE***("Sl. glasnik RS", br. 41/2010 i 48/2012 - dr. pravilnik)*  |

**Član 1**

Ovim pravilnikom propisuje se način pružanja ugostiteljskih usluga u pokretnom objektu u kojem se pružaju ugostiteljske usluge, kao i minimalno tehnički, sanitarno - higijenski i zdravstveni uslovi koje mora da ispunjava pokretni objekat u kojem se pružaju ugostiteljske usluge (u daljem tekstu: pokretni objekat).

**Član 2**

Pokretni objekat, u smislu ovog pravilnika, je objekat koji se može premeštati iz jednog mesta u drugo sopstvenim pogonom ili vučom.

**Član 3**

U pokretnom objektu mogu da se uslužuju:

1) jednostavna topla i hladna jela, pića i napici;

2) hrana pripremljena na drugom mestu u originalnom pakovanju i pića i napici u originalnoj ambalaži ili na točenje, uz upotrebu ambalaže i pribora za jednokratnu upotrebu.

Za pružanje ugostiteljskih usluga iz stava 1. ovog člana koristi se profesionalna ugostiteljska oprema prilagođena vrsti usluga koje se pružaju i vrsti pokretnog objekta.

**Član 4**

Usluživanje u pokretnom objektu vrši se:

1) u prostoru za usluživanje opremljenom stolovima i stolicama usluživanjem za stolom ili samoposluživanjem;

2) preko natkrivenog šaltera ili pulta u ambalaži za jednokratnu upotrebu.

**Član 5**

Zaposleno osoblje koje u pokretnom objektu pruža ugostiteljske usluge mora da:

1) ima radnu odeću, u skladu sa propisima kojima se uređuju sanitarno-higijenski uslovi;

2) ispunjava zdravstvene uslove, u skladu sa propisima kojima se uređuje zdravstvena zaštita.

**Član 6**

Prilaz do mesta na kojem se nalazi pokretni objekat mora da bude obezbeđen i uređen.

Pokretni objekat mora da se snabdeva higijenski ispravnom tekućom vodom.

Ukoliko pokretni objekat nije priključen na javnu vodovodnu mrežu, lokalni vodni objekat ili sopstveni bunar, pokretni objekat mora da ima rezervoar sa dovoljno ispravne tekuće vode.

**Član 7**

U pokretnom objektu mora da bude obezbeđeno stalno snabdevanje električnom energijom.

Ukoliko ne postoji mogućnost da se priključi na javnu električnu mrežu, pokretni objekat mora da ima sopstveni bešumni energetski izvor za osvetljenje i uređaje.

**Član 8**

Pokretni objekat mora da bude priključen na javnu kanalizacionu mrežu.

Ukoliko ne postoji mogućnost priključenja na javnu kanalizacionu mrežu, pokretni objekat mora da ima rezervoar za otpadnu vodu odgovarajućeg kapaciteta sa uređajima za prečišćavanje (taložnici, biološki filteri), u skladu sa propisima kojima se uređuju sanitarno-higijenski uslovi i propisima kojima se uređuju zaštita voda i životne sredine.

**Član 9**

U pokretnom objektu čvrste otpadne materije moraju da se:

1) prikupljaju u higijenske posude od nerđajućeg materijala sa poklopcima;

2) odlažu u specijalne kontejnere ili kante sa poklopcima istog kvaliteta koji su smešteni na posebno određenom prostoru.

Prostori, higijenske posude, kontejneri i kante moraju svakodnevno da se prazne, peru i dezinfikuju i ne mogu da se koriste u druge svrhe.

**Član 10**

Ukoliko se u pokretnom objektu uslužuje hrana i piće za stolom, pokretni objekat mora da ima toalet za goste ili mogućnost korišćenja toaleta u njegovoj neposrednoj blizini.

**Član 11**

Za zaposleno osoblje u pokretnom objektu obezbeđuje se korišćenje toaleta koji može da bude udaljen najviše do 30 m od pokretnog objekta, a koji koriste isključivo lica pod zdravstvenim nadzorom.

**Član 12**

Pokretni objekat mora da ima:

1) termičke i rashladne uređaje, uređaje za pripremu i čuvanje jela, pića i napitaka u skladu sa ponudom;

2) radne površine koje se lako čiste i održavaju, pribor i uređaje za čišćenje i obradu namirnica i pripremu hrane ako ih ima u ponudi;

3) jednodelnu sudoperu sa tekućom hladnom i toplom vodom, odnosno dvodelnu sudoperu sa tekućom hladnom i toplom vodom ukoliko se jela, pića i napici uslužuju u posuđu i priboru za višekratnu upotrebu i

4) higijensku posudu za otpatke za otklanjanje čvrstih otpadnih materija.

**Član 13**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".